Mortensen ja Pissarides kasutasid hiljem  otsimismudeli põhiideed uurimaks tööturu toimimist. Laialt tuntud on nende 1994. aasta artikkel, kus konstrueeritud teoreetiline mudel võimaldas paremini selgitada tööpuudust ja palgaerinevusi. See oli raamistik, kus sai analüüsida erinevate tööturu meetmete mõju, sh töötu abiraha ja vallandamistasud. Ja sellest on välja kasvanud juba terve majandusteaduse haru. Otsimismudelid on paari aastakümne jooksul olnud töö-ökonoomikas peamine raamistik milles erinevate meetmete mõju analüüsida. Samas on otsimismudeleid  kasutatud ka teiste turgude analüüsiks, sh kinnisvaraturu, "abieluturu" jne.